b'\n_START_ARTICLE_\nJanko Zerzer\n_START_SECTION_\n\xc5\xbdivljenje in delo\n_START_PARAGRAPH_\nV letih 1946\xe2\x88\x921953 je obiskoval je \xc5\xa1kofijsko gimnazijo na Ple\xc5\xa1ivcu (nem. Tanzenberg) blizu Gospe Svete, 8. razred z maturo pa je kon\xc4\x8dal 1954 v Celovcu. Na Dunaju je sprva obiskoval 2 semestra na ekonomski visoki \xc5\xa1oli, nato pa na dunajski univerzi zgodovino in nem\xc5\xa1\xc4\x8dino (1955-1962). Leta 1962 je doktoriral z disertacijo Die deutschen Lehnw\xc3\xb6rter in d. slow. Mundart von Suetschach. Od 1965 pou\xc4\x8duje nem\xc5\xa1\xc4\x8dino in zgodovino na Zvezni gimnaziji za Slovence v Celovcu. V letih 1967\xe2\x80\x931973 je dodatno u\xc4\x8dil na Kmetijski strokovni \xc5\xa1oli v Podravljah (nem. F\xc3\xb6derlach) pri Beljaku, od 1975 na Vi\xc5\xa1ji \xc5\xa1oli za  gospodarske poklice slovenskih \xc5\xa1olskih sester v \xc5\xa0entpetru (pri \xc5\xa0entjakobu v Ro\xc5\xbeu)._NEWLINE_\xc5\xbde kot dijak je deloval v slovenskih dru\xc5\xa1tvih in oganizacijah; pozneje je bil med drugim predsednik Kluba slovenskih \xc5\xa1tudentov na Dunaju, tajnik Narodnega sveta koro\xc5\xa1kih Slovencev in predsednik Kr\xc5\xa1\xc4\x8danske kulturne zveze. V sodelovanju s Slovensko prosvetno zvezo in mati\xc4\x8dno Slovenijo se zavzema za idejni pluralizem in pri tem poudarja kr\xc5\xa1\xc4\x8danske duhovne vrednote. Od 1981 v Sve\xc4\x8dah organizira Sve\xc5\xa1ki mednarodni slikarski teden; v letih 1981\xe2\x88\x921989 je tu predsednik kulturnega dru\xc5\xa1va Ko\xc4\x8dna; od 1980-1985 je urejal list Na\xc5\xa1a ob\xc4\x8dina - Unsere Gemeinde. Veliko je objavljal v koro\xc5\xa1kih slovenskih in avstrijskih \xc4\x8dasnikih in revijah. Zerzer je s Francom Kattnigom soavtor seznama dvojezi\xc4\x8dnih krajevnih imen ju\xc5\xbene Koro\xc5\xa1ke Dvojezi\xc4\x8dna Koro\xc5\xa1ka - Zweisprachiges K\xc3\xa4rnten (Celovec, 1982), je tudi soavtor u\xc4\x8dbenika Zgodovina koro\xc5\xa1kih Slovencev od leta 1918 do danes (Celovec, 1985; nem\xc5\xa1ka izdaja 1998).'